Diari Oficial de la Generalitat Valenciana


Sumari del DOGV 8465, del 16-01-2019 (2018/12781)

RESOLUCIÓ de 27 de desembre de 2018, de la Vicepresidència i Conselleria d'Igualtat i Polítiques Inclusives, per la qual s'aprova el II Pla d'Inspecció dels Serveis Socials de la Comunitat Valenciana 2019 - 2022.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8465

Data del DOGV
:   16-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/12624


Data del document
:   27-12-2018

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Descriptors 

:   * Vicepresidència i Conselleria d'Igualtat i Polítiques Inclusives

RESOLUCIÓ de 27 de desembre de 2018, de la Vicepresidència i Conselleria d'Igualtat i Polítiques Inclusives, per la qual s'aprova el II Pla d'Inspecció dels Serveis Socials de la Comunitat Valenciana 2019 - 2022. [2018/12035]  
I  
  
De conformitat amb l'Estatut d'Autonomia de la Comunitat Valenciana, la Generalitat té competència exclusiva en matèria de serveis socials.  
Fent ús d'aquestes competències s'aprova la Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana. El capítol I del títol VII, dedicat a les garanties en la qualitat dels serveis, desplega en els seus articles 69 a 75 la funció inspectora.  
Tal com indica l'article 69, correspon a la conselleria competent en matèria de serveis socials la funció inspectora de les entitats, centres i serveis de serveis socials, ja siguen públics o privats.  
  
El Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat.  
En desplegament de l'esmentat decret, es va dictar el Decret 103/2015, de 7 de juliol, del Consell, que establia l'estructura orgànica bàsica de la Presidència i de les conselleries de la Generalitat.  
Per part seua, el Decret 14/2018, de 23 de febrer, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, estableix com un òrgan de la Sotssecretaria la Subdirecció General de Planificació, Ordenació, Avaluació i Qualitat que inclou dins de la seua estructura el Servei d'Acreditació i Inspecció de Centres i Serveis.  
Entre les funcions que corresponen al citat servei, es troba l'exercici de la funció inspectora sobre les persones físiques o entitats que realitzen activitats de serveis socials en l'àmbit de la Comunitat Valenciana, així com sobre els centres o serveis, públics o privats, que desenvolupen aquest tipus d'activitats.  
  
II  
  
La funció inspectora, per la seua adscripció orgànica en la Sotssecretaria, adquireix un caràcter centralitzat, amb capacitat d'actuació en les tres direccions territorials en les quals es descentralitza l'acció de la conselleria, i transversal, amb capacitat d'actuació en l'àmbit de totes la direccions generals en les quals s'organitza la conselleria.  
Al seu torn, per la seua adscripció orgànica en la Subdirecció General de Planificació, Ordenació, Avaluació i Qualitat, la funció inspectora adquireix una missió i una labor de control amb la finalitat de vetlar pels drets dels usuaris i comprovar el compliment de les normes; i de prevenció, a través del seguiment, supervisió i assessorament de centres i serveis així com l'avaluació dels nivells de qualitat i proposta de programes de millora.  
Pels seus objectius bàsics, la funció inspectora adquireix un caràcter instrumental, això és, està dirigida a servir de font d'informació, verificació, comprovació i proposta al conjunt d'òrgans que formen l'estructura de la Conselleria, que utilitzaran aquesta funció per al millor acompliment de les seues respectives competències.  
El caràcter centralitzat i transversal del Servei, així com el seu caràcter instrumental, obliga d'altra banda, a una tasca de coordinació i col·laboració amb la resta d'unitats orgàniques en la qual s'estructura la Conselleria.  
L'amplitud de recursos i d'aspectes susceptibles d'inspecció en l'àrea dels Serveis Socials i l'extensió de l'àmbit territorial de la Comunitat Valenciana fa necessària i imprescindible la tasca de fitar i determinar objectius anuals o pluriennals, segons els criteris i principis de la planificació, que garantisquen uns mínims d'eficàcia i eficiència d'aquest servei.  
En conseqüència, resulta necessari disposar d'un Pla d'Inspecció que establisca els criteris d'actuació, prioritze els objectius a aconseguir i demarque la metodologia en les actuacions d'inspecció.  
  
III  
  
Per la Resolució de 31 de març de 2015, de la consellera de Benestar Social, es va aprovar el I Pla d'Inspecció dels Serveis Socials de la Comunitat Valenciana per al període 2015 € 2018.  
Aquest Pla ha sigut el primer a situar l'actuació de la funció inspectora dels serveis socials en l'esfera de la planificació estratègica i amb ell es responia la necessitat de donar compliment al que es disposa en l'article 9.3.2.j de la Llei 2/2015, de 2 d'abril, de Transparència, Bon Govern i Participació Ciutadana de la Comunitat Valenciana.  
  
Transcorregut el període per al qual estava previst aquest primer pla, cal valorar que s'ha convertit en un bon instrument de planificació i estructuració del Servei d'Inspecció on destaca que s'han assentat diversos pilars bàsics.  
D'una banda la planificació de la inspecció en dos nivells: un de caràcter públic, vinculant i pluriennal (el Pla d'Inspecció) i un altre de caràcter reservat, flexible i anual (Programa Anual Bàsic). Dos nivells que han permés garantir la transparència deguda en l'actuació d'un organisme públic i per un altre preservar la necessària reserva d'una funció com és la inspecció de centres i serveis.  
L'articulació i coherència entre aquests dos nivells ha sigut possible gràcies a la metodologia seguida per a l'elaboració dels diferents programes anuals bàsics recollits en el Pla d'Inspecció.  
D'altra banda, la metodologia de la intervenció prevista en el Pla d'Inspecció ha permés consolidar una caracterització del Serveo d'Inspecció dins de l'estructura de la conselleria, dotant-lo del seu caràcter instrumental, centralitzat i transversal. Així mateix ha permés afermar un enfocament i unes actuacions pròpies d'actuació com és la defensa dels drets dels usuaris com a primer objecte de la inspecció, el control del compliment normatiu, la valoració de la qualitat assistencial, la propostes de millora als operadors socials i la col·laboració amb els òrgans directius com altres objectius essencials. De la mateixa manera el I Pla d'Inspecció ha permés acreditar uns procediments recognoscibles tant davant els òrgans directius de la conselleria com davant els agents socials i titulars de centres i serveis.  
  
D'altra banda les cinc línies d'actuació recollides en el I Pla d'Inspecció des de les quals s'han ordenat les actuacions dels Programes Anuals Bàsics s'han revelat com a guies necessàries per a compondre l'estratègia d'intervenció de la inspecció. No obstant això, cal fer la següent avaluació d'aquestes:  
Dues de les línies (Supervisió i control de centres i serveis; Detecció i verificació de la qualitat assistencial) s'han demostrat valuoses a l'hora d'ordenar les propostes dels òrgans directius tant de caràcter ordinari com de caràcter extraordinari i han permés, així mateix, incorporar les actuacions de caràcter imprevisible que s'han anat generant. Aquestes dues línies es mantenen en el II Pla d'Inspecció, si bé reformulades.  
  
Una altra línia (Optimitzar l'actuació d'inspecció) s'ha demostrat fecunda a l'hora de potenciar i millorar el Servei d'Inspecció i s'estima necessari mantindre-la en el II Pla d'Inspecció, si bé reformulada.  
  
Una altra (Actualització del registre) ha esgotat la seua funcionalitat en aconseguir-se els objectius previstos en ella i ja no té raó de ser actualment.  
Una altra línia (Control de subvencions i prestacions econòmiques) s'ha demostrat com una línia escassament operativa i funcional al no ser un objecte específic de la funció inspectora i al fet que el control de subvencions i prestacions és un objectiu comprés dins de qualsevol tipus d'inspecció i, a més, el seguiment més continuat recau en altres unitats administratives de la conselleria, per la qual cosa no té raó de ser mantindre-la.  
Des d'aquesta ràpida i succinta avaluació de les línies d'actuació del I Pla d'Inspecció es proposa la nova organització de l'acció inspectora en quatre línies bàsiques per al II Pla tal com queda exposat en l'apartat 6 de l'annex I.  
Per tot el que s'ha exposat, i per raó de les atribucions conferides pel Reglament orgànic i funcional de la Vicepresidència i Conselleria d'Igualtat i Polítiques Inclusives, resolc:  
  
Primer  
Aprovar el II Pla d'Inspecció dels Serveis Socials de la Comunitat Valenciana 2019 € 2022, que es conté en l'annex I.  
  
Segon  
Publicar la present resolució en el Diari Oficial de la Generalitat Valenciana, amb advertiment que s'esgota la via administrativa i contra aquesta es podrà interposar un recurs potestatiu de reposició davant la vicepresidenta i consellera d'Igualtat i Polítiques Inclusives, en el termini d'un mes, o ser impugnada directament davant l'ordre jurisdiccional contenciosa administrativa.  
  
València, 27 de desembre de 2018.- La vicepresidenta del Consell i consellera d'Igualtat i Polítiques Inclusives: Mónica Oltra Jarque  
  
  
  
ANNEX I  
II Pla d'Inspecció dels Serveis Socials   
de la Comunitat Valenciana 2019 € 2022  
  
1. Òrgan responsable  
Correspon a la Sotssecretaria, a través de la Subdirecció General de Planificació, Ordenació, Avaluació i Qualitat i del Servei d'Acreditació i Inspecció de Centres i Serveis, la funció inspectora dels serveis socials.  
  
  
2. Àmbit d'aplicació  
2.1. Àmbit territorial  
La funció inspectora s'estén al territori geogràfic de la Comunitat Valenciana i a aquells centres i serveis que, estant físicament situats fora del territori de la Comunitat Valenciana, atengueren persones d'aquesta Comunitat per acords subscrits amb l'Administració de la corresponent comunitat autònoma i, en aquest últim cas, sempre amb coordinació amb els serveis d'inspecció d'aquestes.  
2.2. Àmbit subjectiu  
L'activitat inspectora s'estén a les persones físiques o entitats que realitzen activitats de serveis socials en el territori de la Comunitat Valenciana, així com sobre els centres i serveis públics o privats que desenvolupen tal tipus d'activitat.  
  
3. Temporalitat del pla  
El present Pla d'Inspecció té un caràcter pluriennal i està dissenyat per als anys 2019 € 2022  
  
4. Objectius i funcions  
L'activitat inspectora té com a objectius vetlar pel respecte dels drets de les persones usuàries de serveis socials així com que les persones reben una atenció adequada a les seues necessitats, a través de les següents funcions:  
a) Comprovar que els centres i serveis d'acció social compleixen la normativa que els és aplicable segons la seua tipologia.  
b) Controlar el compliment dels nivells de qualitat dels serveis socials que es presten a la Comunitat Valenciana.  
c) Proposar a les direccions generals competents els plans de millora en la qualitat dels serveis i informar dels resultats de la seua activitat inspectora.  
d) Facilitar assessorament i informació a les persones interessades sobre els seus drets i deures així com la forma de complir les disposicions vigents sobre la matèria.  
  
5. Procediment  
El present Pla d'Inspecció està compost pel Programa Anual Bàsic a aplicar en cadascun dels períodes anuals que comprén el seu àmbit temporal.  
El Programa Anual Bàsic serà elaborat pel Servei d'Acreditació i Inspecció d'acord amb les directrius que de comú acord s'establisquen en coordinació amb les direccions generals de la conselleria.  
Per a la confecció del Programa Anual Bàsic les direccions generals, prèvia consulta amb les direccions territorials, proposaran al final de cada any les actuacions d'inspecció que estimen necessàries que han de realitzar-se a l'any següent per al millor compliment dels seus objectius.  
  
A aquest efecte, es constituirà una comissió de coordinació, composta per un membre de cadascuna de les direccions generals, el/la titular de la Subdirecció General de Planificació, Ordenació, Avaluació i Qualitat i el/la titular del Servei d'Acreditació i Inspecció de Centres i Serveis, a fi de participar en l'elaboració del Programa Anual Bàsic, així com proposar les accions correctives que, si escau, resulten necessàries i les mesures que consideren pertinents com a conseqüència de l'execució del programa.  
El Programa Anual Bàsic contindrà les actuacions inspectores de caràcter ordinari previstes, que es detallen posteriorment, així com les que s'incorporen de manera extraordinària, això és:  
- Les que es produïsquen per la presentació de denúncies, queixes i reclamacions  
- Les que es demanen en el transcurs de l'any bé per un òrgan directiu, bé a iniciativa del mateix Servei d'Acreditació i Inspecció de Centres i Serveis, i sempre de manera raonada i motivada  
De conformitat amb el seu contingut, el Servei d'Acreditació i Inspecció de Centres i Serveis serà el responsable de definir i elaborar el calendari de visites i qualsevol altra actuació de control que s'estime pertinent.  
El Programa Anual Bàsic és un document de caràcter reservat de la Subdirecció General de Planificació, Ordenació, Avaluació i Qualitat.  
  
Anualment es farà una memòria on s'avalue el grau de compliment dels objectius proposats en el Programa Anual Bàsic.  
  
6. Línies d'actuació  
A fi d'ordenar les actuacions de control del Programa Anual Bàsic, aquestes es faran sobre les següents línies bàsiques d'actuació:  
  
- Línia 1. Supervisió i control de centres i serveis  
1.1. Peticions d'òrgans directius amb caràcter ordinari  
1.2. Peticiones d'òrgans directius amb caràcter extraordinari o sobrevingut  
- Línia 2. Detecció i verificació de la qualitat assistencial  
2.1. Comprovació de denúncies  
2.2. D'ofici a proposta del mateix Servei d'Inspecció  
2.3. Comprovació de requeriments  
2.4. Inspecció de centres i serveis de nova autorització  
2.5. Inspecció de centres i serveis amb modificació substancial  
- Línia 3. Desenvolupament de campanyes específiques  
3.1. Valoració d'una tipologia concreta de recurs (sobre una mostra representativa)  
3.2. Valoració de serveis concrets prestats per una mateixa tipologia de recurs  
3.3. Valoració d'aspectes concrets de funcionament  
- Línia 4. Optimitzar l'actuació d'inspecció  
4.1. Formació i preparació d'inspectors  
4.2. Revisió de protocols i procediments d'actuació  
4.3. Revisió organitzativa, metodològica i logística  
En qualsevol actuació d'inspecció, amb independència dels motius que l'hagen originada i dels objectius concrets que es perseguisquen, es posarà l'accent en la comprovació dels drets de les persones en relació amb els serveis socials i, especialment, els reconeguts en el títol VIII de la Llei 5/1997, de 25 de juny, de la Generalitat Valenciana, en l'article 43.1.e.3 del Decret 91/2002, de 30 de maig, del Govern Valencià, així com en la normativa sectorial que resulte d'aplicació. Entesa aquesta normativa com a vigent o, si escau, aquella que la substituïsca.  
  
  
Línia 1. Supervisió i control de centres i serveis  
Tots els centres i serveis d'acció social han de coordinar-se amb l'Administració i queden sotmesos a la funció inspectora.  
Les actuacions d'inspecció proposades en aquesta línia tindran per objecte comprovar que el recurs compleix els requisits normatius quant a condicions materials i funcionals segons la seua tipologia i que el servei que es presta està dins dels nivells de qualitat exigibles.  
Línia 2. Detecció i verificació de la qualitat assistencial  
L'experiència de la funció inspectora en l'àmbit dels serveis socials ha posat de manifest una sèrie de circumstàncies que fan necessària i imprescindible una actuació de control i que no són clarament previsibles en la seua programació.  
Es tracta de circumstàncies com ara la presentació de denúncies, queixes o reclamacions, la nova autorització de centres i serveis o l'autorització de modificacions substancials en centres o serveis prèviament autoritzats.  
Així mateix de les actuacions d'inspecció tant de caràcter ordinari com extraordinari es pot desprendre la necessitat de tornar a inspeccionar determinats centres o serveis per haver-los requerit l'esmena d'incompliments detectats o per altres motius que aconsellen al Servei d'Acreditació i Inspecció de Centres i Serveis mantindre un seguiment.  
  
  
Línia 3. Desenvolupament de campanyes específiques  
La prestació d'un servei social suposa el desplegament d'un ampli ventall de procediments que, depenent de cada sector, es guia per requisits normatius i per bones pràctiques consolidades.  
De manera general es poden diferenciar tres tipus de serveis bàsics: a) de caràcter hostaler (allotjament, restauració, bugaderia, etc.); b) de caràcter sanitari (cures bàsiques, atenció mèdica, atenció d'infermeria, activitats de rehabilitació funcional i cognitiva, assistència farmacèutica, prevenció i promoció de la salut, etc.); c) de caràcter psicosocial (atenció psicològica, activitats de teràpia ocupacional, atenció social individual i familiar, animació sociocultural, etc.)  
  
Així mateix, sobre els centres i serveis recauen normatives molt precises sobre diferents aspectes, entre les quals destaquen aquelles sobre mesures d'habitabilitat, seguretat, accessibilitat, protecció de dades, etc.  
  
D'aquesta manera les direccions generals proposaran aquells aspectes de l'atenció que es considere necessari verificar i avaluar, bé en un centre o servei determinat, bé en un conjunt de centres i serveis d'una mateixa tipologia, en aquest últim cas fitant la campanya en una mostra representativa.  
Les actuacions d'inspecció proposades en aquesta línia tindran per objecte comprovar la qualitat assistencial que s'està prestant en l'aspecte o aspectes concrets proposats.  
  
Línia 4. Optimitzar l'actuació d'inspecció  
L'actuació inspectora, com a tal, requereix un permanent esforç de millora de les seues condicions i en els seus procediments de treball.  
  
Per al compliment de la seua comesa, el Servei d'Acreditació i Inspecció de Centres i Serveis inclourà en el Programa Anual Bàsic objectius concrets en els següents apartats:  
a) Formació i preparació d'inspectors.  
S'inclourà anualment un pla de formació destinat al personal inspector en tres direccions: actualització i revisió de la normativa; metodologia dels processos d'inspecció; coneixements relatius a les àrees o sectors de l'acció social (tercera edat, menors d'edat en situació de protecció, persones amb diversitat funcional, etc.).  
b) Revisió de protocols i procediments d'actuació.  
Amb la finalitat de millorar en l'objectivitat i transparència en el compliment de les seues funcions, es fa necessari generar procediments clars que permeten identificar les accions, les fases, els responsables, etc., de determinades actuacions bàsiques. Per a tot això s'elaboraran i revisaran protocols específics de totes aquelles actuacions que siguen pròpies de la funció inspectora (com per exemple: recepció, anàlisi i comprovació de denúncies; aplicació de mesures cautelars; tancament o cessament de l'activitat per no disposar de la preceptiva autorització administrativa o per greus incompliments; etc.).  
Dins d'aquest apartat se seguirà amb el procés de millora contínua de l'aplicació informàtica que serveix de base a les actuacions d'inspecció (SPIGA). Així mateix, s'estudiaran les possibilitats d'implementar altres aplicacions informàtiques que servisquen per al trasllat de dades de les entitats titulars de centres i serveis cap a la inspecció.  
  
c) Revisió organitzativa, metodològica i logística.  
La posada en marxa del I Pla d'Inspecció ha suposat, entre altres assoliments, que s'haja aconseguit la ràtio de personal inspector previst en la normativa i que, sense perdre el seu caràcter de servei centralitzat i transversal s'haja situat aquest personal entre les tres direccions territorials en les quals es descentralitza l'acció de la conselleria. Aquest creixement en nombre i aquesta desconcentració del Servei d'Acreditació i Inspecció de Centres i Serveis obliga a una revisió de les formes organitzatives, de la metodologia d'intervenció i de la logística necessària per a fer possible el funcionament del servei.  
Dins d'aquesta línia d'actuació s'inclouran totes aquelles mesures tendents a millorar la coordinació del Servei d'Acreditació i Inspecció de Centres i Serveis amb la resta d'òrgans directius de la conselleria.  
  
  
7. Criteris d'actuació  
A fi de fer compatibles i compaginar el principi de planificació amb el qual s'elabora el Programa Anual Bàsic, amb les actuacions de caràcter extraordinari que tenen una important incidència en l'exercici de la funció inspectora, s'actuarà segons uns criteris que permeten prioritzar i ordenar les intervencions. Aquests criteris són:  
7.1. Comprovació de denúncies.  
L'atenció i comprovació de fets denunciats per persones usuàries, els seus familiars o qualsevol altra persona respecte a un centre o servei i mitjançant una via legalment establida tindrà prioritat respecte a altres actuacions d'inspecció.  
Es farà, no obstant això, una labor de valoració i anàlisi de la denúncia a fi d'establir l'oportunitat i conveniència d'una actuació immediata o la possibilitat d'atendre els fets denunciats dins del calendari de visites previstes en el Programa Anual Bàsic d'actuació ja acordat.  
  
No s'admetran a tràmit denúncies de caràcter anònim o que manquen manifestament de fonament. Així mateix, quan es referisquen a matèries que són competència d'altres conselleries o d'altres Administracions es traslladaran a aquestes.  
En aquest capítol s'inclouen també:  
- El coneixement de centres i serveis que estan funcionant sense la preceptiva autorització.  
- Peticions d'informació que arriben a la conselleria competent en serveis socials procedents d'altres administracions o institucions públiques  
7.2. A proposta del Servei d'Acreditació i Inspecció de Centres i Serveis.  
El Servei d'Acreditació i Inspecció de Centres i Serveis determinarà aquells centres i serveis que considera necessari incloure en el calendari de visites del Programa Anual Bàsic o, de manera extraordinària, incloure'ls per raons sobrevingudes posteriorment. Els motius d'actuació seran, entre altres:  
a) Constància que s'ha produït alguna alteració de l'objecte de la resolució de l'autorització inicial d'un centre o servei (canvi de titulars, canvi de perfil de les persones usuàries ateses, canvis en els horaris d'atenció, etc.).  
En aquests casos s'actuarà tant quan existisca una comunicació de la variació per part de l'entitat titular a l'Administració com quan es tinga constància d'una variació sense que hi haja una comunicació prèvia de l'entitat titular a l'Administració  
b) Control i seguiment d'aquells centres i serveis sobre els quals s'haja conclòs de manera reiterada una valoració negativa quant a l'atenció que presten en vistes d'inspecció anteriors.  
c) Comprovació de requeriments pendents d'anys anteriors quan aquests afecten la vulneració de drets fonamentals o la correcta atenció de la de les persones usuàries, així com els relatius a la seguretat de les instal·lacions i els relacionats amb la inadequació de les plantilles de personal.  
d) Centres i serveis sobre els quals no s'ha efectuat cap actuació de control en els últims tres anys.  
e) Aquelles propostes d'actuació específiques realitzades com a fruit de la coordinació amb la Inspecció General de Serveis  
7.3. Petició d'òrgans directius.  
El caràcter instrumental de la funció inspectora fa que aquesta es pose al servei de les necessitats d'informació i de verificació que cada òrgan directiu de la conselleria competent en Serveis Socials tinga a cada moment. Referent a això s'estableixen dos nivells:  
a) Condició ordinària. A final de cada any, cada direcció general, prèvia consulta amb les direccions territorials, proposarà al Servei d'Acreditació i Inspecció de Centres i Serveis, els centres i serveis que considera que han d'inspeccionar-se l'any següent segons les seues pròpies necessitats i criteris. S'indicaran els objectius d'aquestes inspeccions i s'inseriran en una de les línies bàsiques d'actuació, especialment en les línies 1 o 3. Una vegada obtinguda aquesta informació i a fi de fer-la operativa, serà posteriorment tractada en la comissió de coordinació citada en l'apartat 5, mitjançant reunions de coordinació amb cadascun d'aquests òrgans directius fins a confeccionar el Programa Anual Bàsic.  
b) Condició extraordinària. En el transcurs de l'any, els diferents òrgans directius podran sol·licitar que es realitzen inspeccions a altres centres i serveis inicialment no previstos per motius sobrevinguts. En aquests casos, i a través de reunions de coordinació, es motivarà aquesta sol·licitud, s'establirà la urgència i els objectius de les visites proposades i s'incorporaran al Programa Anual Bàsic o, en el seu lloc, s'acordarà modificar-lo en funció de les necessitats del mateix òrgan proponent.  
  
7.4. Noves autoritzacions.  
Davant una nova autorització de funcionament d'un centre o servei o davant una autorització de modificació substancial d'un recurs ja en funcionament, s'atorga un termini de sis i nou mesos per a la seua posada en marxa i transcorregut aqueix termini es procedirà a efectuar una visita d'inspecció.  
Aquesta primera visita a un recurs nou té com a objecte, complementari al de qualsevol altra actuació de control, establir un primer contacte amb els seus responsables, verificar el compliment de les possibles condicions establides en les respectives resolucions d'autorització, determinar la idoneïtat de la posada en marxa i assessorar els titulars o responsables per a previndre anomalies en la posada en funcionament.  
  
Tot això sense menyscapte que si en el transcurs d'aqueix termini inicial arribara al Servei d'Acreditació i Inspecció de Centres i Serveis alguna denúncia sobre el centre o servei que requerira d'una actuació de control, aquesta es duga a terme abans d'esgotar-se aqueix termini.  
Així mateix, si al costat del requisit de l'autorització, s'establira normativament noves condiciones als centres i serveis per a formar part del sistema públic de Serveis Socials (acreditació) o per al seu finançament (concert, subvencions, contractes de serveis) aquestes seran també motiu d'actuacions d'inspecció per a comprovar que es compleixen aqueixes condicions.  
7.5. Comprovació de requeriments  
Les actuacions de control efectuades als centres i serveis comporta, en molts casos, la detecció d'incompliments normatius que són requerits a les entitats titulars dels recursos perquè s'esmenen en uns terminis concrets. Una vegada transcorregut aquests terminis d'esmena es fa necessària la comprovació que s'han dut a terme les mesures correctores oportunes i valorar si aquestes són les adequades.  
  
Aquestes actuacions d'inspecció no són susceptibles de previsió íntegrament puix que no es poden conéixer amb antelació quantes visites d'aquest tipus s'aniran generant ja que depén de diversos factors com ara la detecció o no d'incompliments en les visites i la gravetat dels incompliments detectats  
En el cas de requeriments que han quedat sense comprovar durant un any i segons la gravetat dels incompliments requerits per a la seua esmena es procedirà segons el que s'estableix en el punt 7.2, això és, s'inclouran les visites en el Programa Anual Bàsic a proposta del Servei d'Acreditació i Inspecció de Centres i Serveis. En el cas de requeriments que es vagen produint al llarg de les visites d'inspecció previstes en el Programa Anual Bàsic s'aniran incorporant al llarg de l'any segons la prioritat vista en el cas anterior.  
Si la incorporació de les actuacions extraordinàries modificaren substancialment o impossibilitaren dur a terme alguna de les actuacions previstes en el Programa Anual Bàsic es justificarà i motivarà en la Memòria Anual.  
  
8. Metodologia  
La funció inspectora s'ajustarà al que disposa el capítol I del títol VII de la Llei 5/1997, de 25 de juny, de la Generalitat Valenciana i, en tot cas, a la normativa que la substituïsca.  
Per a la comprovació, control, verificació, obtenció de dades i totes les accions que es requerisquen per a l'exercici de la funció inspectora, els inspectors actuaran d'acord amb els principis de responsabilitat, objectivitat i imparcialitat.  
a) Quant a les visites d'inspecció  
- Les visites d'inspecció als centres i serveis es faran sense prèvia notificació, llevat que es considere oportú el contrari  
- Els i les inspectores actuants s'acreditaran davant els responsables dels recursos inspeccionats  
- S'efectuaran totes les actuacions de control i comprovació que s'estimen necessàries: entrevistes, revisió de documents, observació directa de procediments, recorregut d'instal·lacions, presa de mostres, etc.  
- S'estendrà acta de les actuacions realitzades durant la visita i s'hi reflectiran, si escau, els incompliments detectats amb indicació de la normativa vulnerada. S'entregarà una còpia de l'acta al responsable del recurs.  
- En el cas de situacions especials que requerisquen de l'auxili d'altres autoritats públiques s'actuarà d'acord al que es disposa en l'article 72 de la Llei 5/1997  
€ En el cas que es detecte una situació de risc imminent s'actuarà d'acord amb el que disposa l'article 75 de la Llei 5/1997.  
- Les visites d'inspecció podran efectuar-se qualsevol dia de la setmana i en qualsevol hora del dia i no quedarà predeterminada ni la seua durada ni la seua continuïtat amb altres visites.  
En qualsevol cas, els i les inspectores estan facultats per a realitzar totes les actuacions que siguen necessàries per al compliment de les seues funcions i sempre dins dels principis de proporcionalitat, i responsabilitat. Els i les inspectores estan subjectes al secret i sigil professional respecte a la informació que conega en raó de les seues actuacions.  
  
b) Quant a l'actuació de control  
- Es farà un calendari sobre les visites previstes en el Programa Anual Bàsic. Aquest calendari té necessàriament un caràcter flexible i està subjecte a la incorporació d'actuacions d'inspecció extraordinàries i altres circumstàncies  
- Prèviament a una visita als centres i serveis, es recaptarà tota la informació que siga necessària per a conéixer la situació administrativa i funcional d'aquests. Per a l'obtenció d'informació preparatòria s'actuarà de manera coordinada amb la resta d'unitats administratives en les quals s'estructura la conselleria  
- Posteriorment a les visites als centres i serveis i després de l'anàlisi i valoració de la informació obtinguda es podrà remetre un informe a l'òrgan directiu de qui depén el recurs en qüestió  
- En el cas d'haver d'analitzar o valorar procediments molt especialitzats podrà recaptar-se la col·laboració i l'assessorament d'experts dins del personal de la mateixa conselleria o d'unes altres  
- En l'informe d'inspecció podran fer-se propostes que poden ser, entre altres, de:  
· Requeriment a l'entitat titular del recurs d'esmena dels incompliments i incidències detectades durant l'acció de control (plans de millora)  
· Suggerir mesures a adoptar per a la millora del funcionament del centre o servei als òrgans directius de la conselleria de qui depén el recurs en qüestió  
· Incoació, per part de la direcció general corresponent o de l'òrgan competent, de l'obertura d'un expedient sancionador per vulneració greu o molt greu d'algun precepte normatiu que afecte l'adequada atenció i tracte dels usuaris o que afecta a la seua seguretat i integritat  
  
L'activitat inspectora inclou, al costat de les visites, un altre tipus d'actuacions com ara sol·licitud de presentació de documentació, sol·licitud de compareixença de determinades persones davant el Servei d'Acreditació i Inspecció de Centres i Serveis o altres actuacions que s'estimen convenients.  
A fi de facilitar la comunicació amb les entitats titulars i els responsables dels centres i serveis es podran utilitzar procediments telemàtics en la sol·licitud i remissió d'informació.  
  
9. Memòria anual  
Per part del Servei d'Acreditació i Inspecció de Centres i Serveis s'elaborarà una memòria anual on es recollirà les actuacions efectuades, el grau de compliment del Programa Anual Bàsic, així com altres actuacions que s'hagen fet durant l'any.  
En aquesta memòria anual els indicadors bàsics seran el nombre d'inspeccions realitzades de les incloses en el Programa Anual Bàsic, el nombre d'inspeccions proposades al llarg de l'any tant pel Servei d'Acreditació i Inspecció com per les direccions generals que han sigut admeses a tràmit i realitzades, el nombre de denúncies que han entrat i el nombre que han motivat inspecció i finalment el nombre de noves autoritzacions i inspeccions realitzades a aquest efecte.  
  
Al costat d'aquests indicadors bàsics s'afegiran altres indicadors més específics com el temps transcorregut entre l'entrada en el servei d'una denúncia i la realització de la corresponent actuació de control, el nombre de propostes d'obertura d'expedient sancionador, el nombre de requeriments fets i revisats, etc.  
A més d'indicadors de compliment es farà una valoració respecte a les qüestions principals, com ara: tipologia de recursos, naturalesa i qüestions més denunciades, tipologia de recursos, naturalesa i qüestions on es detecten major nombre d'incompliments normatius, tipologia de recursos, naturalesa i qüestions que han motivat propostes d'incoació d'obertura d'expedients sancionadors.  
  
En el cas que s'haja fet una actuació tendent al control i valoració d'un o diversos aspectes de l'atenció en diversos centres o serveis (una campanya) es farà una valoració especifica sobre els objectius proposats i els reeixits.  
No obstant això, per a la confecció de la memòria anual podrà requerir-se als òrgans directius de la Vicepresidència i Conselleria d'Igualtat i Polítiques Inclusives que participen en la valoració del compliment dels objectius que perseguien amb les propostes que van realitzar per a la confecció del Programa Anual Bàsic.